Santiago Marraco Solana

Santiago Marraco Solana (Canfranc, Chacetania, Uesca, 25 de chulio de 1938) ye un politico y incheniero de monts aragonés que estió President d'a Deputación Cheneral d'Aragón.

 Biografía 
Doctor Incheniero de Monts por a Escuela Tecnica Superior d'Incheniers de Monts de Madrit, a on remató os suyos estudios en 1962, dentró en o Cuerpo Superior d'Incheniers de Monts d'o Ministerio d'Agricultura en 1966, estando destinau a o Districto Forestal de Uesca, organismo posteriorment refundiu en l'ICONA. Fundador d'a Junta Democrática en Uesca en 1974, estió cofundador y secretario cheneral d'o Partido Socialista de Aragón (PSA) dica a suya unificación con a Federacion Socialista Aragonesa d'o PSOE en 1978. Dimpués estió secretario cheneral d'o Partido de los Socialistas de Aragón (PSOE-Aragón), dende 1979 dica 1988, y fació parti d'o Comité Federal d'o PSOE. Estió miembro d'o Seminario d'Estudios Aragoneses y Altoaragoneses, y de l'equipo d'o semanario Andalán.

En 1979 fue esleito deputau en o Congreso d'os Deputaus por a provincia de Uesca y reelecto una vegada mas en 1982.

 President d'a Deputación Cheneral d'Aragón (1983-1987) 
O 27 de mayo de 1983 se convertió en President d'o Gubierno d'Aragón con os votos d'o PSOE (33), PCE (2) y CDS (1), l'abstención d'o PAR y voto negativo d'AP (17).

Un d'os aspectos mas controvertius d'a suya politica estió lo relativo a las competencias autonomicas: mientres a oposición feba las queixas de traicionar os intreses aragoneses, a dirección socialista veyeba en él un perigloso nacionalista. En 1984 se producioron importants avances en o livel d'autogobierno. Marraco mostró una especial sensibilidat por a vertebración d'o territorio y os temas de politica hidraulica, planteando a regulación d'o río Esera pa evitar a inundación de Campo, asinas como a construcción d'o entibo d'Embún debant d'o recrecimiento de Yesa. En l'exterior, fació parti d'a Comunidat de Treballo d'os Pireneus y d'o Consello de Rechions d'Europa, d'o que estió vicepresident.

En as eleccions de 1987 anque a suya candidatura estió a mas votada, a suma conservadora d'AP y PAR nombroron president d'Aragón a Hipólito Gómez de las Roces (PAR).

 Trachectoria posterior 
En 1988 ye nombrau director de l'ICONA cargo que conservará dica 1996. En l'anyo 2000 milita encara en o PSOE de Uesca y, anque treballa como funcionario en Madrit, conserva legalment a suya condición d'aragonés.

Santiago Marraco ye autor, entre atras publicacions relacionadas con a suya especialidat, de chestión de l'augua y os reganos; planificación d'estacions d'esquí, y agricultura en montanya. Ha realizau amás cuantos treballos, como un inventario d'espacios naturals a protecher en a provincia de Uesca; un estudio socioeconomico d'a provincia de Uesca, un estudio sobre a potencialidat turistica d'o Pireneu u sobre a vía pirenenca d'alta montanya. En materia d'auguas: alternativas a o pantano de Campo (1976), propuesta de riegos d'a Chacetania (1977) y chestión de l'augua en Aragón: Propuestas pa la autonomía aragonesa (1978). 

Referencias

Se veiga tamién
 Gubierno Marraco

Categoría:Incheniers d'Aragón
Categoría:Naixius de Canfranc
Categoría:Politicos d'Aragón
Categoría:Politicos d'o Partido de los Socialistas de Aragón
Categoría:Politicos d'o Partido Socialista de Aragón
Categoría:Presidents d'a Deputación Cheneral d'Aragón
Categoría:Consellers de Politica Territorial d'a Deputación Cheneral d'Aragón
Categoría:Deputaus en o Congreso d'os Deputaus por a provincia de Uesca
Categoría:Deputaus d'a I Lechislatura d'o Congreso d'os Deputaus
Categoría:Deputaus d'a II Lechislatura d'o Congreso d'os Deputaus
Categoría:Deputaus en as Corz d'Aragón por a circumscripción electoral de Uesca
Categoría:Deputaus en as Corz d'Aragón por a circumscripción electoral de Zaragoza
Categoría:Deputaus d'a I Lechislatura d'as Corz d'Aragón
Categoría:Deputaus d'a II Lechislatura d'as Corz d'Aragón
Categoría:Secretarios chenerals d'o Partido de los Socialistas de Aragón
Categoría:Segundo Gubierno Bolea

Categoría:1938 (naixencias)